**Decor**

*George Bacovia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copacii albi, copacii negri

Stau goi în parcul solitar

Decor de doliu funerar ...

Copacii albi, copacii negri.

În parc regretele plâng iar ...

Cu pene albe, pene negre

o pasăre cu glas amar

Străbate parcul secular ...

Cu pene albe, pene negre ...

În parc fantomele apar ...

Si frunze albe, frunze negre;

Copacii albi, copacii negri;

Si pene albe, pene negre,

Decor de doliu funerar ...

În parc ninsoarea cade rar ...